A IV. Országgyűlési Biztosok Hivatala fejezet az országgyűlési biztosok és közös hivataluk tevékenységét és gazdálkodását foglalja magában. A fejezet feladat- és intézményrendszerét az állampolgári jogok országgyűlési biztosáról szóló többször módosított 1993. LIX. törvény (Obtv.) határozza meg. 

A fejezet hatáskörébe egy intézmény, az Országgyűlési Biztos Hivatala (1. cím) tartozik, törzskönyvi száma: 329145, honlapjának címe: www.obh.hu. A fejezet és az intézmény vállalkozási tevékenységet nem folytat, gazdasági társaságban nem vesz részt, alapítványt nem támogat, letéti számlát nem vezet. A fejezet és az intézmény felügyelete alá alapítvány, közalapítvány, közhasznú társaság, gazdasági társaság nem tartozik. Fejezeti kezelésű előirányzata a fejezetnek csak a kötelezően megképzett egyensúlyi tartalék miatt van (2. cím 1. alcím). 

A 2007. évi gazdálkodás értékelése

Feladatkör, tevékenység

Az Országgyűlés 2007-ben két alkalommal módosította az állampolgári jogok országgyűlési biztosáról szóló 1993. évi LIX. törvényt. A törvény módosításával megszűnt az általános helyettesi poszt, és az egészséges környezethez való alapvető jog védelme érdekében külön biztosként létrejött a jövő nemzedékek országgyűlési biztosának intézménye. A 2007. év az országgyűlési biztosok mandátumváltásának az éve is volt. 2007. július 1-jével új nemzeti és etnikai kisebbségi jogok országgyűlési biztosát és szeptember 24-én állampolgári jogok országgyűlési biztosát választott az Országgyűlés. Nem választotta meg a Parlament jövő nemzedékek országgyűlési biztosát, valamint az adatvédelmi biztost. Ez utóbbi helyettesítését az állampolgári jogok országgyűlési biztosa látja el. 

A gazdálkodási évben végzett szakmai tevékenységükről az országgyűlési biztosok az Obtv. 27. §-ának (1) bekezdése alapján az Országgyűlésnek tartoznak beszámolási kötelezettséggel. 

Az előirányzatok évközi alakulása

A 2007. évi költségvetési megszorítások az Országgyűlési Biztosok Hivatalát is érintették, a létszámot 5%-kal csökkenteni kellett, és ezzel arányosan a csökkent a támogatás is. 
A fejezet költségvetési törvényben meghatározott eredeti előirányzata 1.379,1 M Ft volt, ebből az 1. cím Országgyűlési Biztos Hivatala 1.336,8 M Ft, a 2. cím 1. alcím Fejezeti egyensúlyi tartalék 42,3 M Ft előirányzat felett rendelkezett. 

A Kormány hatáskörében a létszámcsökkentés személyi kifizetéseire, valamint a 13. havi illetmény külön törvény alapján biztosított 6 havi részletének fedezetére a központi költségvetés céltartaléka terhére összesen 47,3 M Ft értékű előirányzat módosítás történt.
A fejezeti és intézményi hatáskörben történt előirányzat-módosításokra előirányzat-maradvány felhasználása és nem tervezett saját bevétel keletkezése miatt került sor. Összességében felügyeleti szervi előirányzat módosítás 45,0 M Ft, intézményi módosítás 92,4 M Ft értékben történt. 

A működési és felhalmozási költségvetés között fejezeti szinten előirányzat-módosításra nem került sor. 
A fejezeti egyensúlyi tartalékot (42,3 M Ft) a költségvetés tervezésekor a dologi kiadások előirányzatából képezte meg a fejezet, ezért várható volt, hogy az egyensúlyi tartalék felhasználására szüksége lesz az intézménynek a működés biztosításához.

Az előirányzat-módosítások jogcímenkénti és forrásonkénti megoszlását az alábbi táblázat mutatja be:
							          millió Ft-ban, egy tizedessel
2007. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2006. évi CXXVII. tv. szerinti előirányzat	1.379,1			1.379,1	820,5	
Módosítások jogcímenként						
- személyi juttatás	46,2		10,7	35,5	46,2	
- járulékok	11,0	0,1		10,9		
- dologi kiadás	52,1	0,7	5,5	45,9		
- intézményi beruházás	25,1	4,0	21,1			
- felújítás	50,3		50,3			
- kölcsönök						
- fejezeti egyensúlyi tartalék	-42,3			-42,3		
Módosított előirányzat	1521,5	4,8	87,6	1429,1	866,7	

A fejezet 2006. évi tényadatokhoz viszonyított 2007. évi kiadási és bevételi adatait az alábbi táblázat foglalja össze:

Megnevezés	2006. évi tény	2007. évi eredeti előirányzat	2007. évi módosított előirányzat	2007. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.306,3	1.379,1	1.521,5	1.366,9	104,6	89,8	
ebből: 
személyi juttatás	799,9	820,5	866,7	849,2	106,2	98,0	
Központi beruházás							
Folyó bevétel	6,5		4,8	4,8	73,8	100,0	
Támogatás	1.292,8	1.379,1	1.429,1	1.429,1	110,5	100,0	
Előirányzat-maradvány	87,6		87,6	87,6	92,6	100,0	
Létszám (fő)	144	145	145	135	93,8	93,1	

A fejezet saját intézményén kívül más kedvezményezettnek nem adott át előirányzatot, ezért a teljes előirányzat a saját intézménynél került felhasználásra.

1. cím Országgyűlési Biztos Hivatala (Hivatal)

Az előirányzat-módosítások jogcímenkénti és forrásonkénti megoszlása a Hivatalnál: 
								          millió Ft-ban, egy tizedessel
2007. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2006. évi CXXVII. tv. szerinti előirányzat	
1.336,8			
1.336,8	
820,5	
Módosítások jogcímenként						
- személyi juttatás	46,2		10,7	35,5	46,2	
- járulékok	11,0	0,1		10,9		
- dologi kiadás	52,1	0,7	5,5	45,9		
- intézményi beruházás	25,1	4,0	21,1			
- felújítás	50,3		50,3			
- kölcsönök						
Módosított előirányzat	1521,5	4,8	87,6	1429,1	866,7	

A Hivatal 2006. évi tényadatokhoz viszonyított 2007. évi kiadási és bevételi adatait az alábbi táblázat foglalja össze:
Megnevezés	2006. évi tény	2007. évi eredeti előirányzat	2007. évi módosított előirányzat	2007. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.306,3	1.336,8	1.521,5	1.366,9	104,6	89,8	
ebből:
személyi juttatás	
799,9	
820,5	
866,7	
849,2	
106,2	
98,0	
Központi beruházás							
Folyó bevétel	6,5		4,8	4,8	73,8	100,0	
Támogatás	1.292,8	1.336,8	1.429,1	1.429,1	110,5	100,0	
Előirányzat-maradvány	
87,6		
87,6	
87,6	
92,6	
100,0	
Létszám (fő)	144	145	145	135	93,8	93,1	

Kiadások alakulása

A személyi juttatások módosított előirányzata 866,7 M Ft volt, melyet 98,0%-ban használt fel a Hivatal. A rendszeres személyi juttatások az összes személyi juttatás 77,5%-át teszik ki. Az engedélyezett létszám 145 fő volt, a december 31-én betöltött munkajogi létszám 140 fő, év végén az átlagos statisztikai állományi létszám 135 fő volt. 

A munkaadókat terhelő járulék felhasználása a személyi juttatásokkal arányos volt az év során. A Hivatalnak járulék-visszafizetési kötelezettsége 3,2 M Ft értékben keletkezett.

A dologi kiadások eredeti előirányzata 173,2 M Ft, a módosított előirányzat 225,3 M Ft, a teljesítés 200,1 M Ft volt. A módosított előirányzat tartalmazza a fejezeti egyensúlyi tartalék módosított előirányzatát is. 
A dologi kiadások közül a kiküldetés, reprezentáció, reklám kiadási előirányzatnak előző évihez viszonyítva nagyarányú volt a csökkenése (29,2%). A 2006. évben az európai adatvédelmi biztosok éves Magyarországon a Hivatal által rendezett adatvédelmi konferenciája 16,4 M Ft-tal növelte meg az előző évi kiadásokat, mely 2007-ben már nem terhelte az előirányzatot. 

A külföldi kiküldetési és a reprezentációs költségek a különböző nemzeti ombudsmani hivatalok közötti tapasztalatcserével kapcsolatos rendezvények, az Európai Ombudsmani Intézet közgyűlésein való részvétel, a külföldi delegációk fogadása, a partnerkapcsolatok, az Európa Tanács és az ENSZ Bizottságainak tisztségviselőivel való kapcsolattartás, valamint az Európai Unió tagállamainak adatvédelmi biztosaiból álló munkacsoport ülésein való rendszeres részvétel dologi kiadásait tartalmazzák. 2006-hoz képest a külföldi utak száma 30%-kal, ezek kiadása csak 5,5%-kal csökkent a megüresedett illetve megszüntetett biztosi posztok miatt. A Hivatal 2007-ben 65 külföldi utat finanszírozott részben vagy egészben. A külföldi utak drágulása részben a meghívó fél részéről történő költség-átvállalások csökkenése miatt következett be.

A szellemi tevékenységek végzésére fordított kiadásokat nem tudta csökkenteni a Hivatal 2007-ben, mert a szakmai feladatok ellátásához nagyobb mértékű külső szakértői tevékenység igénybevételére volt szükség.

A felhalmozási kiadások eredeti előirányzata 81,9 M Ft, a módosított előirányzat 107,0 M Ft, a teljesített kiadás 53,7 M Ft volt. Az előirányzat maradványából 14,0 M Ft kötelezettségvállalással terhelt volt 2007. év végén. 
A beruházások előirányzatából számítástechnikai fejlesztések történtek, valamint elkészült a szerverszobai klímaberendezés és az irattár kialakítása. A megválasztott két új biztos részére a tárgyévben 2 db felső középkategóriás személygépkocsi beszerzés történt.
A 2007. évi fejlesztésekre az eredeti előirányzaton felüli fedezetet – a 2007-ről áthúzódó kötelezettségvállalások miatt - az előirányzat-maradvány biztosította. 

A felújításoknak eredeti előirányzata nem volt. A módosított előirányzat 50,4 M Ft, a 2007. évre jóváhagyott 2006. évi maradvánnyal egyezően.

A felhalmozási kiadások 2007. évi jelentős maradványa (89,7 M Ft) a székház jogi helyzetének évek óta húzódó megoldatlansága miatt keletkezett. A rendezetlen helyzet miatt a 2006-2007. évekre tervezett székház-felújítási munkákba csak részben kezdett bele a Hivatal. A tisztasági festés, a klímaberendezés üzembe helyezése, valamint az irattár kialakítása megtörtént, de a tulajdonosi hozzájárulások hiánya miatt az ablakok cseréjébe és felújításába nem kezdett bele a Hivatal. A maradványt további festési munkákra, valamint - amennyiben a jóváhagyást megkapja a tulajdonosoktól és az illetékes hatóságoktól – az ablakok cseréjére kívánja a Hivatal fordítani. 

A dolgozók lakásvásárlására a Hivatal 5 év alatt visszafizetendő támogatást nyújthat. 2007-ben a munkatársak közül senki nem igényelt támogatást. Az OTP Bank Rt-nél vezetett lakásalap számlára a Hivatal 2007-ben nem utalt át támogatási összeget. 

Bevételek alakulása

A Hivatalnak rendszeres, tartós és tervezhető bevétele nincs, törvényben meghatározott feladata, alapvető tevékenységének ellátása ezt nem teszi lehetővé. A várható kiadásokat a költségvetési támogatásnak kell biztosítania. Az év során jelentkező bevételek jellemzően esetiek, nagyságrendjük a kiadási előirányzathoz képest elenyésző, ezért a finanszírozásba tartósan és biztonságosan nem vonhatók be. 

A költségvetési támogatás intézményi eredeti előirányzata 1.336,8 M Ft volt. 
A költségvetési támogatás összege a fejezeti egyensúlyi tartalék Hivatalhoz történő átcsoportosításával, a létszámcsökkentés személyi kifizetésére, a 13. havi illetmény külön törvény alapján biztosított 6 havi részletének fedezetére, az Európai Unióban foglalkoztatott nemzeti szakértők díjazásainak visszapótlására, valamint a Külügyminisztériummal a moldovai adatvédelmi központ kialakítása érdekében történő tapasztalatcsere támogatására kötött megállapodás alapján összesen 92,3 M Ft-tal nőtt. A költségvetési támogatás módosított előirányzata így 1.429,1 M Ft volt, ezt a Magyar Államkincstár havonta időarányosan folyósította, likviditási probléma nem merült fel. A Magyar Államkincstárral az adatszolgáltatás és kapcsolattartás folyamatos és problémamentes volt. 

Az összes pénzforgalmi bevétel az év folyamán 4,8 M Ft volt. A működési bevétel 1,5 M Ft, a felhalmozási bevétel 3,3 M Ft. A pénzforgalom nélküli bevétel - az előirányzat-maradvány igénybevétele – 87,6 M Ft volt. A Hivatalnak behajthatatlan követelése nem volt. 
A működési bevételek felesleges készletértékesítésből, a dolgozók egyéb térítéseiből tevődtek össze. A felhalmozási célú bevétel elhasználódott, feleslegessé vált tárgyi eszköz értékesítésből – ebből 2 db használt gépkocsi saját hatáskörben történt értékesítéséből - származott. A bevételek legnagyobb részét – 94,8%-át - továbbra is az előirányzat-maradvány igénybevétele tette ki. 

Az előző évi előirányzat-maradványból (87,6 M Ft) a Hivatal 3,1 M Ft-ot fizetett be a központi költségvetésbe, intézményi beruházásokra 12,9 M Ft-ot, működési kiadásokra 13,0 M Ft-ot fordított. A működési kiadásokból személyi juttatás 10,7 M Ft volt. 2006. évről áthúzódó jóváhagyott és fel nem használt maradvány 58,6 M Ft volt.

A Hivatalnál 2007-ben 154,6 M Ft előirányzat-maradvány keletkezett. A maradványból jogszabály alapján visszafizetendő munkaadókat terhelő járulék 3,2 M Ft, kötelezettségvállalás nélküli maradvány 126,3 M Ft. Kötelezettségvállalással lekötött előirányzat-maradvány 25,1 M Ft, ebből intézményi beruházás 14,0 M Ft, dologi kiadás 9,6 M Ft, személyi juttatás és járulékai 1,5 M Ft. 

A kötelezettségvállalás nélküli maradványból 2,2 M Ft-ot elvonásra felajánlott, 124,1 M Ft-ot pedig visszahagyásra javasolt a fejezet. Ebből 58,6 M Ft a 2006. évben képződött, és a székházzal kapcsolatos felújítási munkákra és beszerzésekre jóváhagyott maradvány 2007. évben fel nem használt része, 21,5 M Ft a 2007. évi dologi és beruházási előirányzat maradványa, melyből 2008-ban további felújítási munkákat kíván a Hivatal elvégezni. Az országgyűlési biztosok mandátumváltásával kapcsolatban felmerülő kiadásokra kapott külön támogatás maradványa 44,0 M Ft, melyet a 2008. évre áthúzódó országgyűlési biztosok választásával kapcsolatban felmerülő kiadásokra kíván felhasználni a Hivatal.

2. cím 1. alcím Fejezeti egyensúlyi tartalék

A fejezetnél megképzett egyensúlyi tartalék 42,3 M Ft volt, melyet a fejezet intézményéhez (1.cím) módosított be az év folyamán felhasználásra. Az eredeti előirányzat 42,3 M Ft, a módosítás -42,3 M Ft, így a módosított előirányzat és a teljesítés 0 Ft volt.

Budapest, 2008. május 13.

dr. Szabó Máté
az állampolgári jogok országgyűlési biztosa